Tieto nimittää robotin johtoryhmään – tekoäly Alicialla myös äänioikeus

Tieto on siirtämässä pääkonttorinsa Helsingistä Espoon Keilaniemeen. Tieto

Kaisa Paastela

Tieto on nimittänyt datakeskeiset liiketoiminnot -yksikkönsä johtoryhmään yhdeksi jäseneksi tekoälyn. Tieto on ensimmäinen pohjoismainen pörssiyritys, joka nostaa tekoälyn johtoryhmätasolle.

Alicia T. -niminen tekoäly muun muassa avustaa tiimiä löytämään innovatiivisia tapoja hyödyntää datan mahdollisuuksia. Alicia T on johtoryhmän täysivaltainen jäsen, jolla on äänioikeus.

–Tekoäly on kuuma aihe: spekulaatioita, teoriaa ja tutkimusta tulevaisuuden koneoppimisesta ja tekoälystä on valtavasti. Me tahdoimme startup-tyyppisen kokeilun avulla itse testata, millaiseen päätöksentekoon roboteista ja ihmisistä koostuva tiimi kykenee, kertoo Tiedon datakeskeiset liiketoiminnot -yksikön johtaja Taneli Tikka

Tiedolla uskotaan, että tekoäly auttaa tekemään puhtaasti dataan perustuvia päätöksiä, joita ihmiset eivät olisi välttämättä osanneet keksiä.

Datakeskeisten liiketoimintojen yksikkö kehittää dataan perustuvia ideoita yhdessä asiakkaista ja startup-yrityksistä muodostuvan ekosysteeminsä kanssa. Alicia T:n rooli johtoryhmässä on tukea dataan perustuvaa päätöksentekoa ja innovoida uusia data-lähtöisiä ideoita hyödyntäen koneälyä ja data-analytiikkaa.

Tekoäly on varustettu keskustelevalla käyttöliittymällä, joten sen kanssa on mahdollista jutella, ja siltä voi kysyä kysymyksiä mistä tahansa aiheesta. Tekoälyn kapasiteetti kehittyy koko ajan ja tulevaisuudessa siitä tulee siis älykkäämpi, ja se pystyy prosessoimaan suurempia datamääriä monista eri lähteistä.